Med en solid støtte fra en række danske fonde har den socialøkonomisk virksomhed Skovsgård Hotel taget hul på en gennemgribende renovering af køkken, selskabslokale og hotelværelser. Med 27 millioner kroner i støtte er det blevet muligt udvide køkkenet til det dobbelte og øge antallet af værelser fra 4 til 13. En stor forbedring for hotellet og dets ansatte, lyder det fra bestyrelsesformand Ida Leding Larsen. -	Det kommer til at betyde ret meget. Man kan jo se pladsen i køkkenet nu, og de er jo mange herude nogle gange, når vi skal have store fester og så videre, siger hun. Siden 1992 har Skovsgård Hotel været arbejdsplads for mennesker med psykiske eller fysiske udfordringer. I dag er i alt 20 medarbejdere ansat på særlige vilkår, men med den nye udvidelse vil også det tal vokse. - Det er vi næsten nødt til. Vi går fra 4 til 13 værelser. Så alene den udvidelse vil automatisk give noget mere arbejde, Ida Leding Larsen. Der bliver også bedre forhold for de ansatte, og det glæder Lasse Tolnov Larsen, der er ansat på Skovsgård Hotel. - Det glæder jeg mig rigtig meget til, fordi der bliver flere værelse og større køkken. Vi får også et helt nyt personalerum, hvor der vil være omklædning til både drenge og piger, siger han. Det næste lille års tid er madlavningen midlertidigt flyttet til Arentsminde Cafeteria, men fra 1. april 2022 forventes det at medarbejderne kan tage det nye køkken – og hotel - i brug.

Opsummering:
En række fonde har givet millionstøtte til en renovering af Skovsgård Hotel, der siden 1992 har været arbejdsplads for mennesker med psykiske eller fysiske udfordringer.